Diari Oficial de la Generalitat Valenciana


Sumari del DOGV 8520, del 02-04-2019 (2019/3236)

RESOLUCIÓ de 27 de març de 2019, de la consellera de Justícia, Administració Pública, Reformes Democràtiques i Llibertats Públiques, per la qual s'estableix l'horari d'atenció al públic de les oficines que integren la Xarxa d'Oficines de la Generalitat d'Assistència a les Víctimes del Delicte.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8520

Data del DOGV
:   02-04-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/3236


Data del document
:   27-03-2019

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Resolució

Anàlisi jurídica

 Descriptors 

:   * Conselleria de Justícia, Administració Pública, Reformes Democràtiques i Llibertats Públiques

RESOLUCIÓ de 27 de març de 2019, de la consellera de Justícia, Administració Pública, Reformes Democràtiques i Llibertats Públiques, per la qual s'estableix l'horari d'atenció al públic de les oficines que integren la Xarxa d'Oficines de la Generalitat d'Assistència a les Víctimes del Delicte. [2019/3236]  
La Xarxa d'Oficines de la Generalitat d'Assistència a les Víctimes del Delicte es crea i es regula per mitjà del Decret 165/2016, de 4 de novembre, del Consell. Aquesta xarxa, en l'actualitat, està integrada per tres oficines de caràcter provincial, situades a Alacant, Castelló de la Plana i València, i per trenta-quatre oficines d'àmbit inferior al provincial, que depenen funcionalment de les respectives oficines provincials. Aquestes oficines d'assistència a les víctimes del delicte (OAVD) figuren indicades en l'annex del Decret 165/2016, en l'Ordre 12/2018, de 5 de juny, i en l'Ordre 2/2019, de 25 de gener, les dues de la Conselleria de Justícia, Administració Pública, Reformes Democràtiques i Llibertats Públiques.  
Les OADV es configuren com a unitats especialitzades que presten un servei multidisciplinari, públic i gratuït, la finalitat del qual és la de proporcionar informació, assistència i/o atenció coordinada per a donar resposta a les necessitats de les víctimes de delictes, testimonis i persones en situació de risc en els àmbits jurídic, psicològic i social, així com promoure les mesures de justícia restaurativa que siguen pertinents, amb la finalitat última de minimitzar la victimització primària i evitar la secundària.  
L'horari d'obertura al públic de les OAVD està regulat en la Resolució de 6 de juny de 2017, de la Conselleria de Justícia, Administració Pública, Reformes Democràtiques i Llibertats Públiques, per la qual s'estableix l'horari d'atenció al públic de les oficines que integren la Xarxa d'Oficines de la Generalitat d'Assistència a les Víctimes del Delicte, modificada per la Resolució de 8 de gener de 2018, de la mateixa conselleria.  
La Resolució de 8 de gener de 2018 va modificar l'horari d'atenció al públic de les OAVD d'àmbit provincial amb la finalitat d'adaptar-lo a l'horari dels serveis de guàrdia, en particular dels jutjats de violència sobre la dona.  
Amb la finalitat de facilitar a les dones víctimes de violència de gènere l'accés a la justícia gratuïta i als recursos públics que tenen a la seua disposició per a garantir-ne la seguretat, i millorar, així, la prestació una assistència integral i especialitzada, aquesta resolució amplia l'horari d'obertura al públic en l'Oficina de Presentació de Denúncies Referides a Delictes de Violència de Gènere, situada a la Ciutat de la Justícia de València.  
D'una altra banda, com l'establiment del nou horari per a l'Oficina de Presentació de Denúncies i d'Assistència a les Víctimes de Violència de Gènere implica la modificació de les resolucions de 6 de juny de 2017 i de 8 de gener de 2018, abans assenyalades, es considera oportú recollir en una única resolució l'horari d'obertura al públic de les oficines de la Xarxa de la Generalitat d'Assistència a les Víctimes del Delicte.  
En conseqüència, a proposta de la direcció general competent en matèria de víctimes de delicte, de conformitat amb el que estableix la disposició final primera del Decret 165/2016, de 4 de novembre, del Consell, pel qual es crea i es regula la Xarxa d'Oficines de la Generalitat d'Assistència a les Víctimes del Delicte, en relació amb l'article 19 del Decret 103/2015, de 7 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, resolc  
  
Primer. Objecte  
Aquesta resolució té per objecte regular l'horari d'atenció al públic de totes les oficines que integren la Xarxa d'Oficines de la Generalitat d'Assistència a les Víctimes del Delicte, en atenció al seu àmbit territorial d'actuació.  
  
Segon. Horari d'atenció al públic de les Oficines d'Assistència a les Víctimes del Delicte d'àmbit provincial  
1. L'OAVD provincial d'Alacant té l'horari d'atenció al públic següent:  
1.1. Dies laborables, de dilluns a divendres, des de les 09.00 hores fins a les 14.00 hores, i des de les 17.00 hores fins a les 20.00 hores. Per a això s'establirà un règim de torns entre el personal que permeta realitzar una correcta atenció durant l'horari d'obertura del centre.  
1.2. Dissabtes, diumenges i la resta de dies de la setmana quan siguen festius, des de les 09.00 hores fins a les 14.00 hores, amb la finalitat d'adaptar l'horari d'obertura de l'Oficina d'Assistència a les Víctimes del Delicte a l'horari dels serveis de guàrdia, en particular dels jutjats de violència sobre la dona.  
2. L'OAVD provincial de Castelló té l'horari d'atenció al públic següent: de dilluns a divendres, des de les 09.00 hores fins a les 14.00 hores, i des de les 17.00 hores fins a les 20.00 hores. Per a això s'establirà un règim de torns entre el personal que permeta realitzar una correcta atenció durant l'horari d'obertura del centre.  
3. L'OAVD provincial de València té l'horari d'atenció al públic següent:  
1.1. Dies laborables, de dilluns a divendres, des de les 09.00 hores fins a les 14.00 hores, i des de les 17.00 hores fins a les 20.00 hores. Per a això s'establirà un règim de torns entre el personal que permeta realitzar una correcta atenció durant l'horari d'obertura del centre.  
1.2. Dissabtes, diumenges i la resta de dies de la setmana quan siguen festius, des de les 09.00 hores fins a les 14.00 hores, amb la finalitat d'adaptar l'horari d'obertura de l'Oficina d'Assistència a les Víctimes del Delicte a l'horari dels serveis de guàrdia, en particular dels jutjats de violència sobre la dona.  
Per a l'Oficina de Presentació de Denúncies i d'Assistència a les Víctimes de Violència de Gènere, incardinada en l'Oficina d'Assistència a la Víctima del Delicte Provincial de València, l'horari d'atenció al públic és des de les 09.00 hores fins a les 22.00 hores, durant els tres-cents seixanta-cinc dies de l'any. Aquest horari es realitzarà per mitjà de l'establiment de torns entre el personal que preste els serveis en aquesta oficina.  
  
Tercer. Horari d'atenció al públic de les oficines d'àmbit inferior al provincial  
Les oficines l'àmbit de les quals d'actuació és inferior al provincial i que depenen funcionalment de les oficines provincials, funcionaran en horari d'atenció al públic de dilluns a divendres de 09.00 a 14.00 hores.  
  
Quart. Coordinació de l'atenció a les víctimes del delicte fora de l'horari d'atenció al públic de les oficines  
Les persones a les quals correspon la coordinació d'aquestes oficines, de conformitat amb el que es disposa en el Reglament orgànic i funcional de la Conselleria de Justícia, Administració Pública, Reformes Democràtiques i Llibertats Públiques, realitzaran també aquesta funció fora de l'horari d'atenció al públic establit en els articles anteriors i es coordinaran amb els jutjats de violència contra la dona, els jutjats de guàrdia o amb les forces i cossos de seguretat, amb la finalitat de prestar a les víctimes del delicte l'atenció que els correspon.  
  
Cinqué. Derogació  
Queda derogada la Resolució de 6 de juny de 2017, per la qual s'estableix l'horari d'atenció al públic de les oficines que integren la Xarxa d'Oficines de la Generalitat d'Assistència a les Víctimes del Delicte, així com la Resolució de 8 de gener de 2018, per la qual es modifica la Resolució de 6 de juny de 2017, les dues de la Conselleria de Justícia, Administració Pública, Reformes Democràtiques i Llibertats Públiques.  
  
Sisé. Efectes  
Aquesta resolució tindrà efectes a partir de l'endemà de la publicació en el Diari Oficial de la Generalitat Valenciana.  
  
Seté. Recursos  
Contra aquesta resolució, que posa fi a la via administrativa, es podrà interposar recurs potestatiu de reposició davant el mateix òrgan que l'ha dictada, en el termini d'un mes comptador des de l'endemà de la publicació en el Diari Oficial de la Generalitat Valenciana, o bé directament recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació, de conformitat amb el que disposa la legislació reguladora de la jurisdicció contenciosa administrativa, i la legislació de procediment administratiu comú, sense perjudici que es puga interposar qualsevol altre que consideren pertinent.  
  
València, 27 de març de 2019.- La consellera de Justícia, Administració Pública, Reformes Democràtiques i Llibertats Públiques: Gabriela Bravo Sanestanislao.